Veroordeelde kindermolesteerder is ‘siek’, hoor hofŉ Veroordeelde kindermolesteerder wat sy vriend se dogter seksueel misbruik het moet as ŉ pedofiel verklaar word, het die Nelspruit-streekshof Woensdag gehoor. Kol. Petunia Lenono, ŉ sielkundige misdaaddeskundige, het bevind dat Carl Lotter sielkundig onbevoeg is om naby kinders te wees. “Hy hou ŉ bedreiging in vir kinders en moet ŉ gevangenisprogram ondergaan. Hy ontlok seksuele drange van kinders en na my onderhoud met hom, die slagoffers en hul families het ek bevind dat hulle getraumatiseerd is en dat hul skoolwerk daaronder ly.” Lotter het vroeër skuldig gepleit op aanklagte van kindermolestering en is op borg van R8 000 vrygelaat ondanks die feit dat hy in 1998 skuldig bevind is aan die onsedelike aanranding van ŉ negejarige meisie. Hy het ŉ opgeskorte vonnis ontvang vir die oortreding. Lotter is egter weer in 2009 in hegtenis geneem nadat hy twee meisies, onderskeidelik sewe en nege, tussen 2006 en 2009 gemolesteer het. Lenono sê Lotter het aan die meisies se private dele gevat en hulle gedwing om aan sy private dele te vat. Coert Jordaan, Lotter se regsverteenwoordiger, het gevra dat sy kliënt ŉ opgeskorte vonnis of ŉ boete ontvang aangesien sy slagoffers geen beserings gehad het nie. Hy sê sy kliënt het berou getoon deur skuldig te pleit. Die saak is tot 6 en 8 Augustus uitgestel vir vonnisoplegging.